Bonifacius etc:a dilecto filio Johanni de Dulmen, canonico Aboensi, decretorum doctori, capellano nostro, salutem etc:a. Grata tue deuocionis obsequia, que nobis et apostolice sedi hactenus impendisti et adhuc solicitis impendere studijs non desistis, necnon litterarum sciencia, uite ac morum honestas aliaque laudabilia probitatis et uirtutum merita, quibus personam tuam fidedignorum testimonijs iuuari percepimus, nos inducunt, ut tibi reddamur ad graciam liberales. Dudum siquidem tibi felicis recordacionis Vrbanus papa VI, predecessor noster, de canonicatu et prebenda ecclesie Monasteriensis, tunc uacantibus et antea disposicioni apostolice reseruatis, auctoritate apostolica per quasdam [litteras] prouidit et voluit inter cetera, quod, quamprimum eorundem canonicatus et prebende possessionem fores pacificam assecutus, canonicatum et prebendam ecclesie Aboensis, quos tunc temporis obtinebas et quos dictus predecessor extunc uacare decreuit, omnino dimittere tenereris; et postea idem predecessor de dictis canonicatu et prebenda [ecclesie] Aboensis, cum illos ut prefertur uel alias quouis modo preterquam per tui obitum uacare contingeret, dilecto filio magistro Johannj Namslaw, canonico Wratislauiensi, scriptori nostro, per alias [litteras] et successiue de canonicatu et prebenda Wratislauiensis, qui eciam tunc certo modo uacare sperabantur, graciose prouideri mandauit et uoluit, quod idem Johannes Namslaw canonicatum et prebendam Aboensis ecclesiarum predictos, de quibus tunc ex eo uacantibus, quod tu dictorum canonicatus et prebende ecclesie Monasteriensis dictarum litterarum uigore, per quas dictus predecessor tibi de illis prouidit, ut prefertur, possessionem fueras pacifice assecutus, dicto Johanni Namslaw prouisum fuerat, tamen ipsorum possessione per eum non habita, quousque dictus predecessor tunc uacare decreuit, omnino dimittere teneretur, prout in ipsis litteris plenius continetur. Cum autem secundum premissa dicti canonicatus et prebenda ecclesie Aboensis, de quibus idem predecessor, dum ad huc ageret in humanis, alias non disposuit, adhuc uacauerint et uacent ad presens, nullusque de illis preter Romanum pontificem hac uice disponere potuerit siue possit pro eo, quod idem predecessor diu ante ultimam uacacionem huiusmodi eorum canonicatus et prebende ecclesie Aboensis omnes canonicatus et prebendas ceteraque beneficia ecclesiastica, que illa obtinentes tempore gratiarum per ipsum predecessorem de et super alijs canonicatibus et prebendis seu beneficijs ecclesiasticis factarum et inantea faciendarum eisdem obtinerent et extunc se dimissuros offerent, seu alias dictus predecessor obtinentes huiusmodi illa dimittere uellet uel eciam beneficia ipsa extunc uacare decerneret, per oblacionem seu uoluntatem et decretum ac disposicionem huiusmodi imposterum uacatura collationi et disposicioni sue reseruans decreuit extunc irritum et inane, si secus super hijs a quoquam quauis auctoritate scienter uel ignoranter contingeret attemptari. Nos, qui postea diuina fauente clemencia ad apicem summi apostolatus assumpti, cum a nonnullis reuocaretur in dubium, an post dicti predecessoris obitum aliquis preter Romanum pontificem de canonicatibus et prebendis aut alijs beneficijs ecclesiasticis per ipsum predecessorem disposicioni sue reseruatis et obitus eius tempore uacantibus disponere potuisset siue posset, ad huiusmodi ambiguitatis tollendum dubium per nostras litteras declarauimus canonicatus et prebendas et alia beneficia supradicta, que tempore obitus predecessoris eiusdem sic reseruata uacabant, remansisse et remanere per huiusmodi reseruacionem et decretum affecta nullumque preter Romanum pontificem de illis ea uice potuisse uel posse disponere quoquo modo, ac decreuimus irritum et inane quidquid in contrarium a quoquam quauis auctoritate scienter uel ignoranter attemptatum forsan erat tunc uel imposterum contingeret attemptari; ac uolentes tibi, qui eciam causarum palacij apostolici auditor et, ut asseris, in artibus magister existit (= –tis), premissorum intuitu graciam facere specialem, canonicatum et prebendam ecclesie Aboensis predictos, quorum necnon dicte Monasteriensis ac Osiliensis et Caminensis atque Lubicensis canonicatuum et prebendarum et prepositure Colbergensis ecclesiarum et eciam capelle sancti Johannis extra muros Colbergenses, quos obtines, et parrochialis ecclesie in Kymuttum Caminensis et Aboensis diocesium, de qua quidem parrochiali ecclesia tunc uacante et antea disposicioni apostolice reseruata per alias nostras litteras hodie tibi graciose duximus prouidendum, fructus, redditus et prouentus centum marcharum argenti puri secundum communem extimacionem ualorem annuum, ut asseris, non excedunt, … cum plenitudine juris canonici ac omnibus iuribus et pertinencijs suis apostolica tibi auctoritate conferimus et de illis eciam prouidemus, … non obstantibus … , quod super prepositura monasterij in Coslin Cisterciensis ordinis dicte Caminensis diocesis per clericos seculares solita gubernari in dicto palatio te asseris litigare. Volumus autem, quod quamprimum siue presentium canonicatus et prebende ecclesie Aboensis siue predictarum, per quas tibi de ipsa parrochiali ecclesia prouidimus, ut prefertur, litterarum uigore parrochialis ecclesie huiusmodi possessionem fueris pacificam assecutus, preposituram monasterij predictam, si illam interim euincas, quam extunc uacare decernimus, omnino, prout ad id te sponte obtulisti, dimittere, alioquin omni iuri tibi in ea seu ad eam quomodolibet competenti cedere tenearis … Datum Rome apud sanctum Petrum kalendis marcij anno primo. Simili modo: Venerabili fratri .. episcopo Tudensi et dilectis filijs archidiacono Andenne in ecclesia Leodiensi ac officiali Aboensi salutem etc:a … Datum ut supra. N. xv. xvii. de Benevento.